ລະຫວ່າງວັນທີ 7-10 ມິຖຸນາ 2018, ຄະນະສະຫະພັນແມ່ຍິງ (ສຍລ) ກະຊວງການຕ່າງປະເທດ ນຳໂດຍ ສະຫາຍ ນາງ ອາລຸນີ ກົມມະສິດ, ພັນລະຍາລັດຖະມົນຕີ, ປະທານກິດຕິມະສັກ ສະຫະພັນແມ່ຍິງກະຊວງການຕ່າງປະເທດ ສປປ ລາວ ໄດ້ຕ້ອນຮັບຄະນະແມ່ຍິງ ກະຊວງການຕ່າງປະເທດ ສສ ຫວຽດນາມ ນຳໂດຍ ສະຫາຍ ນາງ ຫງວຽນ ທິ ຫງວຽດ ຫງ່າ, ພັນລະຍາຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດ ສສ ຫວຽດນາມ ທີ່ເດີນທາງມາຢ້ຽມຢາມ ແລະ ພົບປະແລກບົດຮຽນ ກັບ ສຍລ ກະຊວງການຕ່າງປະເທດ ສປປ ລາວ ທີ່ ນະຄອນຫວງພະບາງ. ໃນການຢ້ຽມຢາມຄັ້ງນີ້, ຄະນະໄດ້ຮັບກຽດໃຫ້ການຕ້ອນຮັບຢ່າງອົບອຸ່ນ ຈາກ ສະຫາຍ ບົວທອງ ແພງສະຫວັນ, ຮອງເລຂາພັກແຂວງ, ປະທານອົງການກວດກາແຂວງຫຼວງພະບາງ, ສະຫາຍ ນາງ ບົວສອນ ໄຊຍະໄຊ, ຮອງປະທານສະຫະພັນແມ່ຍິງ ແຂວງຫຼວງພະບາງ ແລະ ສະຫາຍ ຫວຽນ ບາ ຮຸ່ງ, ເອກອັກຄະລັດຖະທູດ ວິສາມັນຜູ້ມີອຳນາດເຕັມ ແຫ່ງ ສສ ຫວຽດນາມ ປະຈຳ ສປປ ລາວ.
ໃນການພົບປະສອງຝ່າຍ ລະຫວ່າງສະຫະພັນແມ່ຍິງ ຂອງສອງກະຊວງການຕ່າງປະເທດ ສປປ ລາວ ແລະ ສສ ຫວຽດ ນາມ ທີ່ໄດ້ຈັດຂຶ້ນໃນວັນທີ 8 ມິຖຸນາ 2018, ຕາງໜ້າຝ່າຍລາວ ສະຫາຍ ນາງ ພິມພາ ແກ້ວມີໄຊ, ຄະນະບໍລິຫານງານສູນກາງສະຫະພັນແມ່ຍິງລາວ (ສສຍລ), ປະທານ ສຍລ ກະຊວງການຕ່າງປະເທດ, ຮອງປະທານຄະນະກຳມາທິການ ສົ່ງເສີມຄວາມກ້າວໜ້າຂອງແມ່ຍິງ ແລະ ແມ່-ເດັກ ກະຊວງການຕ່າງປະເທດ ແລະ ຕາງໜ້າຝ່າຍ ຫວຽດນາມ ສະຫາຍ ນາງ ເລ່ ທິ ຕວຽດ ມ່າຍ, ຄະນະບໍລິຫານງານສູນກາງແມ່ຍິງ ຫວຽດນາມ, ຮອງປະທານຄະນະກຳມະການເພື່ອຄວາມກ້າວໜ້າຂອງແມ່ຍິງ ກະຊວງຕ່າງປະເທດ ໄດ້ຜັດປ່ຽນກັນ ແຈ້ງໂດຍຫຍໍ້ ກ່ຽວກັບ ສະພາບ ແລະ ການເຄື່ອນໄຫວຂອງສະຫະພັນແມ່ຍິງ ກະຊວງການຕ່າງປະເທດຂອງລາວ ແລະ ຫວຽດນາມ ໃຫ້ກັນຊາບ. ພ້ອມນັ້ນ, ທັງສອງຝ່າຍຍັງໄດ້ແລກປ່ຽນບົດຮຽນ ກ່ຽວກັບ ກິດຈະກຳການເຄື່ອນໄຫວຂອງຕົນ ແລະ ວຽກງານສົ່ງເສີມຄວາມກ້າວໜ້າຂອງແມ່ຍິງ, ຊຶ່ງເປັນວຽກງານທີ່ມີຄວາມສຳຄັນ ເພື່ອຍົກສູງບົດບາດຂອງແມ່ຍິງໃນຂົງເຂດວຽກງານຄວາມສະເໝີພາບລະຫວ່າງ ຍິງ-ຊາຍ ແລະ ສະກັດກັ້ນການໃຊ້ຄວາມຮຸນແຮງຕໍ່ແມ່ ແລະ ເດັກ ເວົ້າລວມ, ເວົ້າສະເພາະ ໃນຂົງເຂດວຽກງານການຕ່າງປະເທດ. ນອກນັ້ນ, ຍັງໄດ້ຊົມເຊີຍຕໍ່ຜົນສຳເລັດການຮ່ວມມືຂອງແມ່ຍິງ ສອງກະຊວງການຕ່າງປະເທດ ໃນໄລຍະທີ່ຜ່ານມາ, ຊຶ່ງມີບາດກ້າວຂະຫຍາຍຕົວ ເປັນທີ່ໜ້າເພິ່ງພໍໃຈ.
ສອງຝ່າຍ ຕີລາຄາສູງຕໍ່ການຢ້ຽມຢາມພົບປະຄັ້ງນີ້, ສະແດງເຖິງການສືບຕໍ່ຜັນຂະຫຍາຍສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານລະຫວ່າງສອງຊາດ ເວົ້າລວມ, ເວົ້າສະເພາະ ແມ່ນການຮ່ວມມືຂອງແມ່ຍິງສອງກະຊວງການຕ່າງປະເທດ ລາວ-ຫວຽດນາມ ໃຫ້ສູ່ລວງເລິກ ແລະ ເປັນຮູບປະທຳ ນັບມື້ໜັກແໜ້ນຢ່າງຕໍ່ເນື່ອງ. ນອກນັ້ນ, ຄະນະຍັງໄດ້ຢ້ຽມຢາມສະຖານທີ່ຕ່າງໆ ເຊັ່ນ: ພະລາດຊະວັງ, ວັດຊຽງທອງ, ນ້ຳຕົກຕາດກວ້າງຊີ ແລະ ສູນຫັດຖະກຳແຜ່ນແພ ບ້ານຜານົມ, ຊຶ່ງເປັນເມືອງມໍລະດົກໂລກ, ສະຖານທີ່ທ່ອງທ່ຽວປະຫວັດສາດ, ວັດທະນະທຳ ແລະ ທຳມະຊາດ ທີ່ມີຊື່ສຽງຂອງ ສປປ ລາວ ກໍຄືຂອງໂລກ.
ຂ່າວຈາກ: ກົມການຂ່າວ, ກະຊວງການຕ່າງປະເທດ